Ейбрахам Маслоу
Ейбрахам Маслоу () е американски психолог, който заедно със Станислав Гроф е сред създателите на трансперсоналната психология.

Името му се свързва главно с йерархичното подреждане на човешките потребности, което предлага. Той е един от основоположниците на хуманистичното течение в западната (главно американската) психология. Близо три десетилетия разработва теорията за самоусъвършенстването.

Биография 
Роден на 1 април 1908 г. в Бруклин, Ню Йорк, САЩ. Tой е първото от седемте деца в семейството на руско-еврейски емигранти. Родителите му са необразовани, но държат синът им да следва право. Първоначално Маслоу отстъпва пред желанията им и се записва в колеж. Три семестъра по-късно обаче се мести в Университета в Уисконсин, където придобива бакалавърска степен през 1930 г., магистърска степен - 1931 г. и докторат по психология - 1934 г.

Първоначално психологът преподава в Бруклин Колидж. През този период се запознава с известни европейски психолози, като: Алфред Адлер, Ерих Фром и Макс Вертхаймер – един от основателите на гещалт психологията. През 1951 г., Маслоу открива психологически факултет към университета Брандайс (Brandeis University). Негов ръководител е до 1968 г. Същевременно между 1967 – 1968 г. е президент на Американската психологическа асоциация. От 1968 г. до смъртта си е член на съвета на калифорнийския благотворителен фонд „Лафлин“.

Пенсионира се в Калифорния, където умира от сърдечен удар, след години боледуване на 8 юни 1970 г.

Йерархия на човешките потребности 

През 1954 г. Маслоу дефинира своята пирамида (йерархия) на човешките потребности, която играе ключова роля за развитието на човешките ресурси и теорията за мотивацията. Пирамидата се състои от следните пет нива:

1. На най-ниско ниво са физиологичните нужди от: въздух, вода, храна, сън и основните изисквания за поддържане на живота.

2. Нуждата от безопасност, сигурност и спокойствие.

3. Социални потребности от одобрение, привързаност и любов.

4. Потребност от уважение, социален статус, признание и самоуважение.

5. Потребност от себеутвърждаване (себеактуализация) – най-високото и абстрактно ниво в пирамидата.

Маслоу вярва, че потребностите от по-ниските нива са по-силни от тези от по-високите и че всяка потребност от по-ниско ниво трябва да бъде сравнително добре задоволена, преди да се премине към задоволяване на потребност от по-високо ниво. Така например, човекът, чиито физиологични потребности и потребност от сигурност са задоволени, ще има мотивация да задоволи и социалните си потребности, докато гладният бездомник ще е напълно обзет от мисълта да си намери храна и подслон.

Важно е да се отбележи, че Маслоу вярвал, че потребността от самоусъвършенстване е коренно различна от всички останали 4 нива в йерархията. Четирите представляват потребности, породени от липсата, като включват физически или психологически условия, които личността се стреми да поддържа в приемлив диапазон. Когато някоя от тези четири типа потребности бъде удовлетворена, свързаната с нея мотивация намалява или изчезва, и поведението на човека се променя. Задоволяването на дадена потребност дава възможност на човека да премине към удовлетворяването на следващата, която се намира в латентно състояние. За сметка на това самоусъвършенстването е потребност от растеж и в процеса на задоволяването ѝ, мотивацията расте още повече вместо да намалява.

Трудове 
На английски език
 A Theory of Human Motivation (първоначално публикувана в Psychological Review, 1943, Vol. 50 #4, pp. 370 – 396).
 Motivation and Personality (1st edition: 1954, 2nd edition: 1970, 3rd edition 1987)
 Religions, Values, and Peak Experiences, Columbus, Ohio: Ohio State University Press, 1964.
 Eupsychian Management, 1965; republished as Maslow on Management, 1998
 The Psychology of Science: A Reconnaissance, New York: Harper & Row, 1966; Chapel Hill: Maurice Bassett, 2002.
 Toward a Psychology of Being, (1st edition, 1962; 2nd edition, 1968)
 The Farther Reaches of Human Nature, 1971
 Future Visions: The Unpublished Papers of Abraham Maslow by E.L. Hoffman (Editor) 1996

На български език
 Мотивация и личност, Изд. Кибеа, 2001
 Религии, ценности и върхови преживявания, Изд. Хермес, 2018
 Към психология на битието, Изд. Изток-Запад, 2018

Външни препратки 

 Comprehensive bibliography of Maslow's works
 Maslow's Vision of Human Nature  adapted from the Editor's Introduction to Toward a Psychology of Being (3rd ed.)
 Excerpts from Toward a Psychology of Being, 2nd ed.
 Abraham Maslow Audio Collection
 Being Abraham Maslow. Rare documentary about Abraham Maslow in a conversation with Warren Bennis of the University of Cincinnati from 1968.
 Psychology History-Abraham Maslow, Compiled by Michelle Emrich
 Ейбрахам Маслоу. Биография и идеи

Източници

Външни препратки 
  Информация за Ейбрахам Маслоу

Вижте също 
 Хуманистична психология

Американски психолози
Хуманистични психолози
Родени в Ню Йорк
Починали от инфаркт на миокарда